Správa Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Výročná správa Európskej komisie o nástroji stability v roku 2008 {SEC(2009)932} /* KOM/2009/0341 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 9.7.2009 KOM(2009) 341 v konečnom znení SPRÁVA KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Výročná správa Európskej komisie o nástroji stability v roku 2008 {SEC(2009)932} ÚVOD Táto správa sa predkladá Európskemu parlamentu a Rade v súlade s povinnosťou predložiť správu stanovenou v článku 23 nariadenia Európskeho parlamentu a Rady (ES) č. 1717/2006 z 15. novembra 2006, ktorým sa ustanovuje nástroj stability (nariadenie o NS). V tomto článku sa uvádza: „Komisia preskúma pokrok dosiahnutý pri vykonávaní opatrení prijatých na základe tohto nariadenia a predloží Európskemu parlamentu a Rade výročnú správu o realizácii pomoci. Správa je tiež určená Európskemu hospodárskemu a sociálnemu výboru a Výboru regiónov. Správa obsahuje údaje za predchádzajúci rok o financovaných opatreniach, informácie o výsledkoch monitorovania a hodnotenia a realizácii rozpočtových záväzkov a platieb, rozdelených podľa krajiny, regiónu a sektoru spolupráce“. Táto správa sa predkladá aj ako príloha k informáciám, ktoré už boli poskytnuté v súlade s požiadavkou predložiť správu stanovenou v článku 6 ods. 6 nariadenia o NS. Súčasným postupom, ktorý zaviedla Komisia od roku 2007, je systematické informovanie Rady, ako aj Európskeho parlamentu o opatreniach výnimočnej pomoci, ktoré sa majú podporovať v rámci nástroja stability ako súčasť reakcie EÚ na krízu. Aby povinné podávanie správ o každom individuálnom programe zostalo aj naďalej zvládnuteľnou úlohou, navrhuje sa využiť túto a budúce výročné správy pri celkovej aktualizácii vykonávania všetkých aktuálnych už opísaných opatrení vrátane tých aspektov, o ktorých nebolo možné poskytnúť informácie pred začiatkom vykonávania. Tieto aktuálne informácie sa poskytujú v prílohách k správe. 1. KONTEXT NÁSTROJA STABILITY 1.1. Reakcia na krízy Externé nástroje ES sú už mnoho rokov prínosom Komisie k celkovým reakciám Únie na krízy, či už v reakcii na prírodné katastrofy alebo na politické krízy v tretích krajinách, pričom v prípade politických kríz sú často spojené so spoločnými akciami EÚ v rámci spoločnej zahraničnej a bezpečnostnej politiky (SZBP) alebo európskej bezpečnostnej a obrannej politiky (EBOP). Tieto nástroje, ako napr. Mechanizmus rýchlej reakcie a Fond pre mier v Afrike, by tak mohli plniť dôležitú preklenovaciu úlohu vo vzťahu k účinnému rozmiestneniu geografických alebo tematických nástrojov Spoločenstva a prispievať k plneniu cieľov príslušných stratégií krajín alebo regiónov a vytvárať synergie s týmito stratégiami. Zavedením nástroja stability (NS) v roku 2007 sa značne posilnila schopnosť Komisie reagovať na krízy , pretože zložka reakcie na krízy predstavuje najväčšiu časť tohto nového nástroja (po zosúladení rozpočtu 21. novembra 2008 bola znížená na 1,3 miliardy EUR počas siedmich rokov)[1]. V porovnaní s predchádzajúcim Mechanizmom rýchlej reakcie predstavuje zložka reakcie na krízy v rámci NS značné zvýšenie finančných prostriedkov (93 miliónov EUR v roku 2007 a 129 miliónov EUR v roku 2008, s priemerom 185 miliónov EUR na rok na reakcie na krízy počas obdobia rokov 2007 – 2013) a predĺženie trvania programov (18 mesiacov s možnosťou predĺženia za určitých podmienok). Opatrenia prijaté podľa článku 3 nariadenia o NS, konkrétne „pomoc pri reakcii na krízové situácie alebo na situácie vznikajúcej krízy“, stanovuje riaditeľstvo A Generálneho riaditeľstva Európskej komisie pre vonkajšie vzťahy (GR RELEX), spolu so zodpovednými geografickými útvarmi skupiny RELEX a často s výrazným zapojením delegácií Komisie v tretích krajinách. Zodpovednosť za rozhodovanie a implementáciu nadväzných programov zostáva na riaditeľstve A GR RELEX, zatiaľ čo delegácie Komisie sú v mnohých prípadoch poverené riadením projektov v príslušnej krajine. Pokrok dosiahnutý v roku 2008 je opísaný v časti 2 tejto správy. 1.2. Opatrenia na riešenie dlhodobých transregionálnych bezpečnostných hrozieb podľa článku 4 ods. 1 a ods. 2 nariadenia o NS Súčasťou nástroja stability je aj dlhodobá zložka „pomoc v kontexte stabilných podmienok na spoluprácu“. V dokumente o stratégii nástroja stability na roky 2007 – 2013 Komisia stanovila priority pre dlhodobé opatrenia podľa článku 4 ods. 1 a 2. Po prvé, podporovať medzinárodné úsilie o riešenie otázky šírenia zbraní hromadného ničenia prostredníctvom opatrení zameraných na zlepšenie účinnej kontroly chemických, biologických, rádiologických a jadrových materiálov a látok, kontroly tovarov dvojitého použitia a presmerovanie vedeckých znalostí o zbraniach na mierové účely (53 miliónov EUR na roky 2007 – 2008). Po druhé, podporovať celosvetové a transregionálne úsilie o riešenie hrozieb, medzi ktoré patrí nezákonné obchodovanie, terorizmus a organizovaná trestná činnosť (19 miliónov EUR na roky 2007 – 2008). Dvomi ďalšími prioritami podľa článku 4 ods. 1 sú hrozby pre strategickú infraštruktúru a strategické námorné trasy s možným nadnárodným dosahom. Tieto dve oblasti sú nové a vyžiadajú si rozsiahle prípravy, pokiaľ ide o návrh osobitných programov. Komisia zaradila tieto dve oblasti do následného indikatívneho programu na roky 2009 – 2011. Plán pre túto zložku pripravuje GR RELEX, ale riadi ju priamo Úrad pre spoluprácu EuropeAid (GR AIDCO). Pokrok dosiahnutý v tejto zložke v roku 2008 je opísaný v časti 4 tejto správy. 1.3. „Opatrenia na budovanie kapacít pred začiatkom krízy a po jej skončení“ podľa článku 4 ods. 3 nariadenia o nástroji stability (ďalej len „pripravenosť na krízu“). Na obdobie rokov 2007 – 2008 bola na túto zložku naplánovaná a vyčlenená suma 15 miliónov EUR, z ktorej 7 miliónov EUR na rok 2007 a 8 miliónov EUR na rok 2008. Pokrok dosiahnutý v tejto zložke v roku 2008, ktorú takisto priamo riadi GR RELEX/A, je opísaný v časti 3 tejto správy. 2. REAKCIE NA KRÍZY V RÁMCI NÁSTROJA STABILITY (čLÁNOK 3, ROZPOčTOVÁ POLOžKA 19.06.01) 2.1. Nástroj stability ako súčasť širšieho súboru nástrojov EÚ týkajúcich sa reakcie na krízy Aby EÚ zohrávala intenzívnejšiu úlohu v zahraničnej a bezpečnostnej politike, musí mať k dispozícii účinné kapacity potrebné na reakciu na krízové situácie v tretích krajinách, aby mohla pomôcť týmto krajinám vrátiť sa k trvalo udržateľnému rozvoju. Posilnenie kapacít Únie potrebných na reakciu na krízy vo svete znamená posilniť rôzne nástroje, ktoré má Únia k dispozícii (občianske a vojenské nástroje krízového riadenia, diplomacia, ako aj rozvojová spolupráca alebo obchodná politika), a zabezpečiť, aby tieto nástroje mohli súčinne fungovať tak, aby sa dosiahli ciele príslušnej krajiny a regionálnych stratégií mieru, stability a udržateľného rozvoja. Nástroj stability významne prispieva k nástrojom Spoločenstva v reakcii na krízové situácie. Tieto nástroje Spoločenstva spolu so spoločnými akciami EÚ v rámci SZBP/EBOP a špecifické krytie v rámci ďalších geografických nástrojov Spoločenstva predstavujú základ schopnosti EÚ reagovať na krízu. 2.2. Genéza a prijatie programov reakcie na krízy v rámci nástroja stability Programy reakcie na krízy v rámci nástroja stability sa v dôsledku svojej povahy nedajú naplánovať vopred. Vypracúvajú sa v reakcii na krízové situácie alebo vznikajúce krízy, keď sa podpora nemôže poskytnúť dostatočne rýchlo v rámci iných finančných nástrojov ES, a zohľadňujú horizontálne a geografické ciele a priority EÚ. Prijaté opatrenia dopĺňajú geografické politiky a nástroje Spoločenstva a takisto sa usilujú o synergie s týmito politikami a nástrojmi. Nástroj stability je možné mobilizovať v prípade závažnej novej politickej krízy alebo prírodnej katastrofy alebo v prípade možnosti predísť vzniku krízy alebo možnosti pokročiť v riešení konfliktu alebo pri potrebe zabezpečiť podmienky na doručenie pomoci ES. Keď sa opatrenia nástroja stability použili v reakcii na politické krízy, v mnohých prípadoch boli vypracované a uskutočnené spolu s misiami SZBP/EBOP , naposledy v Gruzínsku, keď po augustovom konflikte bola na reakciu na krízu financovanú z NS naliehavo potrebná podpora vo výške 15 miliónov EUR pre viac ako 30 000 vnútorne vysídlených osôb a na zneškodnenie nevybuchnutej munície súčasne s rozmiestnením Pozorovateľskej misie Európskej únie v Gruzínsku. Ďalším príkladom účinného prepojenia nástroja stability s EBOP a geografickými nástrojmi a stratégiami rozvojovej spolupráce je Čad a Stredoafrická republika, v ktorých sa z nástroja stability, spolu s misiou EUFOR a na jej podporu, poskytuje 15 miliónov EUR na program MINURCAT slúžiaci na policajnú ochranu utečeneckých táborov a sčítanie volebných hlasov v Čade, ako aj 6,5 milióna EUR na reformu bezpečnostného systému v Stredoafrickej republike. Zároveň sa z finančného rámca B 9. ERF sumou vo výške 13 miliónov EUR financuje Program na podporu stabilizácie (fr. „ Programme d'Accompagnement à la Stabilisation “) s cieľom vytvoriť podmienky (potravinovú bezpečnosť, obnovu sociálnych infraštruktúr, obnovu právneho štátu a mediačných mechanizmov) pre udržateľný návrat vnútorne vysídlených osôb do ich pôvodných obcí. S cieľom zabezpečiť nadväznosť opatrení, v rámci 10. ERF bola vyčlenená suma vo výške 25 miliónov EUR na podporu reformy v oblasti súdnictva, vrátane ďalšej podpory druhej fázy programu MINURCAT. Postupy schvaľovania NS sú navrhnuté tak, aby sa zabezpečilo rýchle schválenie programov reakcie na krízy do výšky 20 miliónov EUR. Opatrenia NS majú súčasne veľmi politický charakter a ich zavedenie si vyžaduje dôkladné premyslenie, čo si vyžaduje nevyhnutné vynaloženie času do riadnych politických konzultácií v rámci EÚ, s orgánmi danej krajiny a s ďalšími medzinárodnými aktérmi. 2.3. Programy reakcie na krízy v rámci nástroja stability prijaté počas roka 2008 2.3.1. Realizácia rozpočtu Pokiaľ ide o viazané rozpočtové prostriedky , rozpočet na reakciu a pripravenosť na krízu (19.0601) vzrástli o viac ako jednu tretinu zo 100 miliónov EUR v roku 2007 na 136,871 milióna EUR v roku 2008. Z tejto sumy bolo na reakciu na krízu vyčlenených 128,87 milióna EUR.[2] Záväzky na konci roka poukazovali na mieru realizácie 100 %[3] . Ďalším ukazovateľom značného zlepšenia v oblasti včasných reakcií na krízy je to, že 75 % týchto záväzkov už bolo pokrytých zmluvami (96 miliónov EUR) v porovnaní so 45 % v roku 2007. Ukázalo sa, že pôvodná úroveň platobných rozpočtových prostriedkov v rozpočte na rok 2008 pre rozpočtovú položku 19.0601 vo výške 70 miliónov EUR nebude v priebehu roka dostatočná. Preto sa muselo požiadať o prevod ďalších platobných rozpočtových prostriedkov vo výške 37 miliónov EUR. Konečná realizácia bola 92 miliónov EUR, čo je takmer trojnásobné zvýšenie v porovnaní s úrovňami platieb v roku 2007. V percentuálnom vyjadrení je to 85 % celkových rozpočtových prostriedkov v roku 2008 (vrátane posilnenia), čo je tiež viac ako miera realizácie v roku 2007 (68 %). 2.3.2. Programy prijaté v roku 2008 Z nástroja stability sa v druhom roku jeho fungovania opäť financoval značný počet projektov v oblasti reakcie na krízy prijatím opatrení výnimočnej pomoci podľa nariadenia o NS. V roku 2008 sa celkove schválilo a prijalo 26 rozhodnutí o financovaní, vrátane dvoch nových nástrojov v rámci NS a 16 opatrení v rámci nástrojov NS . Úplný zoznam všetkých rozhodnutí o financovaní schválených v roku 2008 v rámci rozpočtovej položky 19.0601 je uvedený v prílohách k správe. Medzi najdôležitejšie opatrenia v oblasti reakcie na krízu v roku 2008 patrí pomoc pri riešení konfliktu v Konžskej demokratickej republike (10 miliónov EUR), podpora krehkého mierového a transformačného procesu v Nepále (5,95 milióna EUR ), podpora pre vnútorne vysídlené osoby v Gruzínsku po skončení konfliktu (15 miliónov EUR) , nepretržitá podpora budovania mieru v Kosove vo výške 14,2 milióna EUR počas ťažkého prechodu po vyhlásení jeho nezávislosti a začatie misie EÚ EULEX, významný program obnovy v Bangladéši po pustošivom cyklóne SIDR (13 miliónov EUR) a tiež ďalšia podpora krehkého procesu zmierenia v Libanone určená na pomoc pri príprave volieb v roku 2009 (4 milióny EUR). Okrem toho sa schválili dva nové nástroje na podporu menších a naliehavých opatrení v oblasti prechodného súdnictva a medzinárodných tribunálov (12 miliónov EUR), ako aj na sprostredkovanie a urovnávanie sporov (5,5 milióna EUR). Zložka reakcie na krízy v rámci nástroja stability sa dva roky od svojho zavedenia už osvedčila ako veľmi dobrý doplňujúci nástroj EÚ v oblasti riadenia krízy. V zmysle geografického rozloženia bolo v rokoch 2007 a 2008 na 59 akcií na celom svete vyčlenených spolu 220 miliónov EUR. Z hľadiska posledných dvoch rokov bol najväčší podiel podpory poskytnutý v Afrike (najmä v Konžskej demokratickej republike, Stredoafrickej republike, Čade, Somálsku – 29 % ), nasledovali akcie v Ázii (najmä v Afganistane, na Srí Lanke, v Nepále, južnom Thajsku, Acehu, Východnom Timore – 19 % ), na Strednom Východe (Libanon, Palestína, irackí utečenci v Sýrii – 12 % ), v Kosove (24 miliónov EUR) a Gruzínsku (17 miliónov EUR). Z tematického hľadiska pokrývajú prijaté opatrenia širokú škálu otázok zameraných na osobitné potreby každej konfliktnej situácie alebo situácie po skončení konfliktu: krátkodobé poradenstvo na rozvoj a spustenie reformy bezpečnostného systému po skončení konfliktu (Stredoafrická republika, Konžská demokratická republika, Guinea-Bissau, Libanon, Palestína, Východný Timor), opatrenia v oblastiach, v ktorých sa nachádzajú misie EBOP (Gruzínsko, Kosovo, Konžská demokratická republika, Afganistan, Čad, Palestína), podpora regionálnej kapacity na nastolenie mieru (misia AÚ v Somálsku – AMISOM, sprostredkovateľská misia AÚ – OSN v Darfúre), právny štát a prechodné súdnictvo (Afganistan, Kirgizsko, Kolumbia, Haiti, Sierra Leone, Šalamúnove ostrovy), podpora dočasnej správy (Medzinárodný civilný úrad v Kosove), riešenie a urovnávanie konfliktov (Srí Lanka, Thajsko, Kolumbia, Uganda, Zimbabwe, Peru, Palestína, Barma, Nepál), programy obnovy a posúdenie potrieb po skončení konfliktu a prírodnej katastrofy (Bangladéš, Nikaragua, Libanon, Peru), podpora vysídleného obyvateľstva (Libanon, Sýria) a zdroje konfliktov (osobitný nástroj). 2.4. Nástroje v rámci NS: Prvý a druhý nástroj politického poradenstva a sprostredkovania (PAMF), nástroj zdrojov konfliktov a nástroj prechodného súdnictva Z hľadiska pozitívnych skúseností získaných z Mechanizmu rýchlej reakcie sa na určité kľúčové tematické oblasti reakcie na krízy, ktoré si obvykle vyžadujú okamžité začatie menších akcií, vzťahovali rozhodnutia o financovaní z NS, ktorými sa schvaľujú nástroje. Medzi tieto oblasti teraz patria politické poradenstvo a sprostredkovanie, zdroje konfliktov a prechodné súdnictvo (po skončení konfliktu). Tieto nástroje umožňujú financovať naliehavé, menšie a cielené opatrenia na subdelegovanej úrovni, bez potreby prijať individuálne rozhodnutie o financovaní. Nástroje schválené v roku 2007 v oblasti politického poradenstva a sprostredkovania (PAMF – Policy Advice and Mediation Facility, 10 miliónov EUR) a zdrojov konfliktov (CRF – Conflict Resources Facility, 2 milióny EUR ) sa do konca roka 2008 v plnej miere použili a uzavreli sa na ne zmluvy. V rámci PAMF bolo v roku 2007 financovaných päť akcií a v roku 2008 dvanásť akcií. Medzi tieto akcie patrí dlhodobé a naliehavé politické poradenstvo a expertíza v Guinei-Bissau, Arménsku, Gruzínsku, Libanone, na Srí Lanke a v Mjanmarsku a na ďalších krízových miestach, ako aj financovanie spoločných hodnotení potrieb po skončení katastrofy s OSN a Svetovou bankou v Bangladéši, Mjanmarsku, na Haiti a Ukrajine. V rámci CRF bolo celkove financovaných päť akcií na podporu boja proti nezákonnej ťažbe diamantov a obchodu s nimi, ktorý je súčasťou Kimberleyského procesu, a proti nezákonnej ťažbe ďalších nerastných surovín v iných oblastiach. V roku 2008 bol prijatý nový nástroj určený pre oblasť prechodného súdnictva v sume 12 miliónov EUR s cieľom poskytnúť včasnú a cielenú pomoc medzinárodným tribunálom a prechodným iniciatívam v oblasti súdnictva. Partnermi Komisie, ktorí realizujú tieto nástroje, sú medzinárodné a regionálne organizácie, štátne a neštátne subjekty a/alebo osobitné tribunály a komisie pravdy. Zmluva na prvú akciu bola uzatvorená už v roku 2008 na sumu 2,5 milióna EUR, v rámci ktorej sa poskytlo naliehavo potrebné financovanie medzinárodného tribunálu rozhodujúceho o vojnových zločinoch spáchaných Charlesom Tayloron v Sierra Leone. Okrem toho sa v decembri 2008 vyčlenilo 5,5 milióna EUR na rozhodnutie o druhom PAMF. 2.5. Pokrok dosiahnutý v programoch reakcie na krízy schválených v roku 2007 Takmer všetky zo záväzkov z roku 2007 týkajúcich sa reakcie na krízy boli pokryté zmluvami s mierou 97 %. Platby na tieto zmluvy predstavujú 65 %. Keďže projekty trvajú väčšinou 12 až 18 mesiacov, väčšina opatrení z roku 2007 sa stále vykonáva, pričom sa plnia. Mnoho opatrení sa medzitým dokončilo, napríklad, projekt reformy súdnictva v Afganistane. Podrobnosti o operačnom pokroku a dosahu na opatrenia z roku 2007 sú uvedené v prílohách. 2.6. Úloha delegácií Komisie Podrobné a pravidelné monitorovanie všetkých programov v rámci nástroja stability zabezpečujú delegácie EK v prijímajúcich krajinách. Delegácie v mnohých prípadoch poskytujú riaditeľstvám Komisie návrhy projektov a sú tiež priamo zodpovedné za vykonávanie schválených programov pomoci. Rovnako ako v roku 2007 sa vykonávanie väčšiny projektov – 21 z 26 rozhodnutí o financovaní a tri akcie v rámci nástrojov NS – prenieslo na delegácie v príslušnej krajine. V dôsledku toho delegácie podpísali v roku 2008 40 zmlúv v rámci rozpočtovej položky 19.0601. Od roku 2007 bolo na 27 delegácií Komisie prenesených celkove 40 akcií v oblasti reakcie na krízy v sume 180 miliónov EUR. To umožňuje nielen rokovať a uzatvárať zmluvy s miestnymi partnermi a vykonať včasné zmeny, ak sú potrebné, ale aj dôkladne monitorovať vykonávanie projektu priamo na mieste. 2.7. Ďalšie získané poučenia Zložka reakcie na krízy v rámci NS je naďalej úspešná a spĺňa ciele nariadenia. Rozpočet na reakciu na krízu na rok 2008 sa opäť úplne využil. Ukázalo sa, že organizačné štruktúry v rámci skupiny RELEX sú primerané a flexibilné a umožňujú rýchlu identifikáciu a schválenie programu. Schválené programy prispeli k snahám reagovať na krízy na celom svete, pričom užitočne (a niekedy rozhodujúco) dopĺňali iné opatrenia EÚ v oblasti reakcie na krízy, napríklad, v Gruzínsku, Kosove, Čade a v Stredoafrickej republike. S cieľom lepšie porozumieť dosahu, účinnosti, efektívnosti, trvalej udržateľnosti a ďalším výstupom zložky reakcie na krízy v rámci NS chce Komisia vykonať v roku 2009 hodnotenie celého programu na základe opatrení schválených v roku 2007 a 2008, keďže pokročili dosť na to, aby bolo možné vykonať užitočnú analýzu. Po dokončení hodnotenia bude o výsledkoch informovaný Parlament a Rada. 3. ZLOžKA „PRIPRAVENOSť NA KRÍZY“ V RÁMCI NÁSTROJA STABILITY (čLÁNOK 4 ODS. 3, ROZPOčTOVÁ POLOžKA 19.06.01) Pokiaľ ide o zložku „pripravenosť na krízu“ v rámci nástroja stability sa v roku 2008 zaznamenal ďalší pokrok v upevňovaní partnerstva v oblasti budovania mieru (PbP – Peace-building Partnership), ktorého cieľom je mobilizovať a upevňovať občiansku odbornosť pre činnosti v oblasti budovania mieru. Zameriava sa na posilnenie ďalšej schopnosti príslušných partnerov rýchlo reagovať na krízu a je určená najmä organizáciám občianskej spoločnosti a expertným skupinám, ale aj medzinárodným a regionálnym organizáciám a príslušným agentúram v členských štátoch EÚ. V roku 2008 sa rozdelilo finančné krytie vo výške 15 miliónov EUR vyčlenené v rokoch 2007 a 2008 a uskutočnili sa zložky a ciele stanovené v príslušných ročných akčných programov (AAP – Annual Action Programmes). V tejto súvislosti sa v rámci podpory partnerstva v oblasti budovania mieru zverejnili dve výzvy na predloženie návrhov určené organizáciám občianskej spoločnosti: výzva na posilnenie budovania kapacít a prvá fáza výzvy na organizovanie okrúhlych stolov. Úspešné návrhy v rámci výzvy na budovanie kapacít boli zmesou prierezových, medziregionálnych a na krízu zameraných akcií v oblasti budovania kapacít so širokým geografickým rozšírením (európske susedstvo, Afrika, Ázia, Karibská oblasť, atď.). V prípade prvej fázy výzvy na organizovanie okrúhlych stolov úspešné žiadosti opäť obsahovali prierezové aj na krízu zamerané návrhy s činnosťami zameranými na európske susedstvo. Okrem toho boli v rámci spolupráce s medzinárodnými organizáciami v oblasti včasného varovania a skorej obnovy pridelené priame granty Africkej únii (podpora kontinentálneho systému včasného varovania Africkej únie), UNDP (spolupráca v oblasti hodnotenia potrieb po skončení konfliktu a katastrofy a v oblasti prírodných zdrojov a konfliktu) a príslušným vzdelávacím agentúram členských štátov EÚ v rámci odbornej prípravy určenej misiám občianskej stabilizácie. Počas roka sa ďalej rozvíjal dialóg s organizáciami občianskej spoločnosti prostredníctvom organizovania série konzultačných stretnutí (vo februári, júni a októbri) a používanie webového portálu partnerstva v oblasti budovania mieru, ktorý slúži ako komunikačný prostriedok s partnermi PbP. Pokiaľ ide o „iniciatívu za budovanie mieru“ (predtým známa pod názvom „sieť na predchádzanie konfliktom“) – ktorá sa postupne začleňuje do PbP – práca desiatich organizácií občianskej spoločnosti spolupracujúcich na tejto akcii sa zamerala na začlenenie doplňujúcich znalostí partnerov do šiestich oblastí zoskupenia: sprostredkovanie; regionálna spolupráca v oblasti životného prostredia, hospodárske a prírodné zdroje; bezpečnosť; demokratizácia a prechodné súdnictvo; rodové otázky; budovanie kapacít a odborná príprava. V rámci týchto zoskupení sa práca zameriava na využitie týchto odborných znalostí s cieľom podporiť predchádzanie konfliktom a politiku a prax v oblasti budovania mieru. 4. DLHODOBÁ ZLOžKA NÁSTROJA STABILITY (čLÁNOK 4 ODS. 1 A 2, ROZPOčTOVÉ POLOžKY 19.0603 A 19.0602) Na základe strategického dokumentu na roky 2007 – 2011 a indikatívneho programu na roky 2007 – 2008 sa v roku 2008 uskutočnili tieto činnosti: 4.1. 19.0603 – Transregionálne akcie v oblastiach organizovanej trestnej činnosti, nezákonného obchodovania, ochrany strategickej infraštruktúry, hrozieb pre verejné zdravie a boja proti terorizmu a 19.060203 Politika Spoločenstva v oblasti boja proti šíreniu ľahkých zbraní Všetky činnosti v rámci AAP na rok 2007 (9 miliónov EUR) boli úplne pokryté zmluvami. AAP na rok 2008 (13,3 milióna EUR) bol schválený v novembri 2008. Poskytuje ďalšie financovanie určené pre nástroj podpory odborníkov (ESF – Expert Support Facility) a na boj proti nezákonnému obchodovaniu z/do Afganistanu, ako aj na riešenie otázky nezákonného zhromažďovania strelných zbraní a obchodovania s nimi, na boj proti organizovanej trestnej činnosti a boj proti terorizmu v Afrike a zamedzenie a odvrátenie používania prekurzorov drog v regióne Latinskej Ameriky a Karibskej oblasti. ESF, mechanizmus na mobilizovanie významných odborníkov s cieľom podporiť plánovanie a stanovenie opatrení v mnohých oblastiach transregionálnych hrozieb pre bezpečnosť, sa úspešne vykonal v roku 2008. Bola zverejnená výzva na vyjadrenie záujmu určená členským štátom a podpísalo sa päť zmlúv s konzorciami vedenými agentúrami členských štátov a jedna dohoda o osobitnej technickej podpore so Spoločným výskumným centrom Komisie. Okrem toho sa vo viac ako 40 krajinách zorganizovalo päť seminárov a misií. V decembri 2008 bol s GtZ podpísaný v mene konzorcia, do ktorého sú zapojené členské štáty EÚ, UNODC a Interpol, veľký projekt „Boj proti nedovolenému obchodovaniu z/do Afganistanu“ v sume 9,5 milióna EUR (1. a 2. fáza). Projekt PRELAC (Boj proti obchodovaniu s prekurzormi drog v Latinskej Amerike a Karibskej oblasti) bol podpísaný v decembri 2008 s UNODC a jeho vykonávanie sa začne v prvom štvrťroku 2009. Projekt podpory boja proti nezákonnému zhromažďovaniu strelných zbraní a obchodovaniu s nimi v Strednej Amerike a susedných krajinách bol podpísaný prostredníctvom samostatného osobitného opatrenia, ktoré bolo schválené v decembri 2008. Majúc na pamäti, že prvý projekt identifikovaný v rámci AAP na rok 2007 sa začal začiatkom roka 2009 a nachádza sa ešte vo veľmi ranom štádiu vykonávania, akékoľvek získané poučenia možno očakávať v roku 2010. 4.2. 19.0602 - Akcie v oblasti zmierňovania rizika a pripravenosti, ktoré súvisia s chemickými, jadrovými a biologickými materiálmi alebo látkami Ročný akčný program na rok 2008 (23,5 milióna EUR[4]) bol schválený v decembri 2008. Poskytuje podporu na alternatívne zamestnávanie bývalých vedcov a inžinierov pôsobiacich v oblasti zbraní prostredníctvom ISTC/STCU ( Medzinárodné vedecké a technologické centrum v Moskve / Vedecké a technologické centrum na Ukrajine v Kyjeve ), na posilnenie občianskych schopností a výmenu informácií s cieľom bojovať proti nezákonnému obchodovaniu s chemickými, biologickými, rádiologickými a jadrovými (CHBRJ) materiálmi, na posilnenie kontroly vývozu tovarov s dvojitým použitím a na zlepšenie schopností proti biologickým hrozbám. Podrobnejšie informácie sú uvedené v prílohe. Všetky činnosti vymedzené v AAP na rok 2007 pre článok 4 ods. 2 boli úplne pokryté zmluvami a začali sa v roku 2008. Vzhľadom na to, že prvé projekty sa začali iba pred niekoľkými mesiacmi, doteraz sa neuskutočnili žiadne hodnotenia; predpokladá sa však, že hodnotenia a audity sa uskutočnia v roku 2010. Keďže činnosti vo väčšine oblastí, na ktoré sa vzťahuje článok 4 ods. 2, boli historicky zamerané na bývalý Sovietsky zväz, vrátane v AAP na roky 2007/2008, teraz sa úsilie vynakladá na rozšírenie geografického rozsahu podpory. Nové regióny/krajiny využívajú podporu v rámci NS na činnosti zamerané na zlepšenie svojich kapacít v oblasti kontroly vývozu a predchádzania nezákonnému obchodovaniu s CHBRJ materiálmi: päť krajín na Západnom Balkáne, Albánsko, Turecko, Maroko, Tunisko, Egypt, Spojené arabské emiráty, Čína a Thajsko. Okrem toho prieskumné expertné misie uskutočnené v rámci nástroja podpory odborníkov potvrdili, že je potrebné posilniť kapacity krajín v juhovýchodnej Ázii, na Strednom Východe a niektorých častiach Afriky. Tieto krajiny budú zaradené do ďalšieho rozsahu podpory v rámci článku 4 ods. 2. 5. Záver Hneď v druhom roku svojho fungovania sa NS osvedčil ako veľmi užitočný nástroj v rámci arzenálu nástrojov EÚ v oblasti riadenia krízy. NS je spolu s ďalšími relevantnými nástrojmi Spoločenstva významnou súčasťou komplexného prístupu EÚ k riadeniu krízy, ktorý získal významnú podporu v EÚ a na celom svete a táto skutočnosť sa vyzdvihla v minuloročnej správe o európskej bezpečnostnej stratégii. Dobrá spolupráca s členskými štátmi, Európskym parlamentom a sekretariátom Rady umožnila Komisii upraviť krátkodobé aj dlhodobé programy NS tak, aby reagovali na nevyhnutné potreby. Je dôležité, aby bol NS naďalej výrazne financovaný vzhľadom na zvyšujúce sa požiadavky týkajúce sa zásahov v rámci NS. [1] Podľa článku 24 nariadenia o NS je celkové finančné krytie nástroja stability v období rokov 2007 –2013 2,062 miliardy EUR. Podľa nariadenia nemôže byť z tejto sumy na opatrenia podľa článku 4 ods. 1 vynaložených viac ako 7 %, na opatrenia podľa článku 4 ods. 2 nie viac ako 15 % a na opatrenia podľa článku 4 ods. 3 nie viac ako 5 % prostriedkov, čo predstavuje maximálne 557 miliónov EUR. Na opatrenia spadajúce do článku 3 alebo „reakcie na krízy“ teda zostáva minimálne 73 % z celkovej sumy. Po zosúladení rozpočtu v novembri 2008, ktoré viedlo k prerozdeleniu 240 miliónov EUR z rozpočtovej položky 19.0601 na potravinový nástroj, by sa však suma, ktorá je k dispozícii na reakciu na krízy, znížila na úroveň 1,27 – 1,29 miliardy EUR na obdobie rokov 2007 – 2013, na rozdiel od počiatočného plánu 1,49 miliardy EUR. [2] Zostávajúcich 8 miliónov EUR sa použilo na opatrenia podľa článku 4 ods. 3, Pripravenosť na krízu, pozri ďalej v texte. [3] Na rozpočtovú položku 19.0601 bola použitá celá suma 136,871 milióna EUR v úveroch C1. Okrem toho 236 868,50 EUR sa použilo v úveroch C4. [4] Počiatočné celkové rozpočtové prostriedky na rozpočtovú položku 19.060201 na rok 2008 boli 27 miliónov EUR, pričom 1,5 milióna EUR z tejto sumy sa previedlo na rozpočtovú položku 19.080103 pre Gruzínsko a príspevok vo výške 2 milióny EUR na nástroj podpory odborníkov (ESF – Expert Support Facility) je zahrnutý do AAP na rok 2008 podľa článku 4 ods. 1.